Efterspørgslen på at få lov at sove i et træ har været så stor, at firmaet Løvtag fra Als Odde starter byggeriet af yderligere to hytter for at kunne følge med. I juli åbnede fire iværksættere dørene til trætophotellet Løvtag bestående af en eksklusiv hytte med køkken, bad og plads til fire overnattende gæster bygget otte meter oppe i et træ i en skov ved Als Odde. Siden da har en lang række medier i ind- og udland omtalt projektet, og hytten blev hurtigt fuldt booket helt frem til sommeren 2020. - Det har været overvældende. Vi har haft gæster fra hele Danmark og fra mange andre lande i Europa. Vi har fundet artikler om hytten i så fjerne lande som Peru, Rusland og Indonesien, så vi må have ramt noget, som mange synes er spændende, siger Rasmus Lybæk, idémanden bag projektet. Den store succes får dem til at tro på udvidelsen af forretningen. - Det er selvfølgelig et stort sats, men efterspørgslen på den første hytte har været enorm. Mange har forgæves forsøgt at booke hytten, fordi den har været udsolgt, så vi tror og håber på, at vi kan tiltrække gæster nok til de to nye hytter også, siger Nanna Balsby fra Løvtag. De nye hytter bliver bygget efter samme model som den eksisterende, hvor hver eneste kvadratcentimeter er udnyttet optimalt for at få mest muligt ud af hyttens grundplan på 25 kvadratmeter. Hytterne bliver bygget med 40-50 meters afstand, så man stadig kan nyde skoven i fred og ro fra trætoppen.

Opsummering:
Det er blevet så populært at sove i træerne, at iværksættere fra Als igen kravler op i træerne.